b'\n_START_ARTICLE_\nFrederiksberg Gasv\xc3\xa6rk\n_START_PARAGRAPH_\nFrederiksberg Gasv\xc3\xa6rk var et gasv\xc3\xa6rk, der forsynede Frederiksberg Kommune med bygas.\n_START_SECTION_\nHistorie\n_START_PARAGRAPH_\nDet f\xc3\xb8rste gasv\xc3\xa6rk p\xc3\xa5 Frederiksberg opstod, da A/S Det Danske Gaskompagni i 1859 indgik en kontrakt med det dav\xc3\xa6rende sogner\xc3\xa5d om opf\xc3\xb8relsen af et gasv\xc3\xa6rk p\xc3\xa5 en grund ved H.C. \xc3\x98rsteds Vej til forsyning af gas til gadebelysning. Det Danske Gaskompagni var grundlagt af Regnar Westenholz syv \xc3\xa5r tidligere. Men da gas fra 1890\'erne blev indlagt i stadig flere boliger i den voksende kommune, steg forbruget s\xc3\xa5 meget, at sogner\xc3\xa5det vedtog at bygge et nyt gasv\xc3\xa6rk p\xc3\xa5 Finsensvej 76 (tidligere Lampevej) ved Flintholm, der stadig var et landligt omr\xc3\xa5de. Det nye v\xc3\xa6rk stod f\xc3\xa6rdigt i 1895 og var konstrueret af English & Hanssen._NEWLINE_Gasv\xc3\xa6rket l\xc3\xa5 alts\xc3\xa5 placeret et par kilometer fra bym\xc3\xa6ssig bebyggelse og uden offentlige transportmidler for gasv\xc3\xa6rksarbejderne til arbejdspladsen. Det motiverede et \xc3\xb8nske om boliger n\xc3\xa6rmere ved v\xc3\xa6rket, og efter vedtagelsen af en ny lov om statsl\xc3\xa5n til arbejderboliger i for\xc3\xa5ret 1898, stiftede gasv\xc3\xa6rksarbejderne kort efter en byggeforening, Frederiksberg Gasv\xc3\xa6rks Arbejder Byggeforening, der skulle st\xc3\xa5 for rejsningen af en boligbebyggelse med flerfamilieshuse omgivet af haver._NEWLINE_S\xc3\xa5ledes k\xc3\xb8bte den nyetablerede forening en ca. 9 tdr. land stor grund en lille kilometer fra gasv\xc3\xa6rket n\xc3\xa6r ved Frederiksberg Have, og 1899-1900 opf\xc3\xb8rte foreningen 45 dobbelthuse og 7 enkelthuse med i alt 194 lejligheder samt en forretningsbygning beliggende ved Peter Bangs Vej, Broderskabsvej, Lighedsvej, Frihedsvej, Jyllandsvej og Folkets All\xc3\xa9. Bebyggelsen kendes i dag som Den hvide by p\xc3\xa5 Frederiksberg._NEWLINE_Arkitekterne bag bebyggelsen var Gotfred Tvede og Olaf Schmidth, som skabte 7 forskellige hustyper med villaagtigt pr\xc3\xa6g i datidens nymodens pal\xc3\xa6stil. Tvede var ogs\xc3\xa5 arkitekt for Det danske Gaskompagnis hoveds\xc3\xa6de p\xc3\xa5 Gammel Kongevej 120._NEWLINE_1921 udl\xc3\xb8b Det danske Gaskompagnis kontrakt om gaslevering til kommunen, som dern\xc3\xa6st valgte selv at overtage og drive v\xc3\xa6rket. Men gasforbruget vedblev at stige, hvilket kr\xc3\xa6vede b\xc3\xa5de udvidelser og modernisering af produktionsanl\xc3\xa6gget; ikke mindst under og efter 2. verdenskrig, hvor der bl.a. opf\xc3\xb8rtes nye ovne, et kokssiloanl\xc3\xa6g og et t\xc3\xb8rslukningsanl\xc3\xa6g._NEWLINE_I 1962 indgik Frederiksberg Kommune imidlertid en interessentkontrakt med A/S Strandvejsgasv\xc3\xa6rket om levering af gas fra 1. januar 1964, hvorefter Frederiksberg Gasv\xc3\xa6rk lukkede for egenproduktionen af gas og nedlagde produktionsanl\xc3\xa6gget. Tilbage blev gasbeholderstationen med m\xc3\xa5lerhus, trykstation, renseanl\xc3\xa6g, v\xc3\xa6rksted samt 3 gasbeholdere. Den \xc3\xa6ldste gasbeholder, som var overflyttet fra v\xc3\xa6rket den f\xc3\xb8rste v\xc3\xa6rk p\xc3\xa5 H.C. \xc3\x98rsteds Vej, blev nedrevet 1977. De to \xc3\xb8vrige beholdere var fra henholdsvis 1895 og 1912._NEWLINE_I 2000 blev m\xc3\xa5lerhuset og samt \xc3\xa9n af de to tilbagev\xc3\xa6rende gasbeholdere indsendt som fredningsemne til Skov- og Naturstyrelsen af Landsforeningen for Bygnings- og Landskabskultur med den argumentation, at der var meget f\xc3\xa5 gasbeholdere tilbage i Danmark, og at ingen endnu var blevet fredet. Frederiksberg Kommune havde den 28. februar 2000 givet tilladelse til nedrivning af anl\xc3\xa6gget, men afg\xc3\xb8relsen blev af Landsforeningen og Foreningen til Hovedstadens Forsk\xc3\xb8nnelse p\xc3\xa5klaget til Naturklagen\xc3\xa6vnet, der den 3. juli gav klagerne medhold: "Gasbeholderne fremst\xc3\xa5r p\xc3\xa5 grund af deres s\xc3\xa6rpr\xc3\xa6gede udformning og betydelige st\xc3\xb8rrelse markant i det eksisterende milj\xc3\xb8 omkring gasv\xc3\xa6rket. Desuden er der betydelige kulturhistoriske interesser knyttet til bygningerne. Nedrivningen af de to gasbeholdere vurderes derfor at ville medf\xc3\xb8re s\xc3\xa5 v\xc3\xa6sentlige \xc3\xa6ndringer i det best\xc3\xa5ende milj\xc3\xb8, at det kr\xc3\xa6ver tilvejebringelse af en lokalplan. Det kan f.eks. ske ved, at sp\xc3\xb8rgsm\xc3\xa5let inddrages i den planlagte udarbejdelse af en lokalplan for gasv\xc3\xa6rksgrunden."_NEWLINE_Flertallet i Frederiksberg Kommunalbestyrelse med borgmester Mads Lebech i spidsen \xc3\xb8nskede ikke gasbeholderne bevaret, da de ikke havde v\xc3\xa6ret vedligeholdt i \xc3\xa5revis og derfor ville v\xc3\xa6re bekostelige at s\xc3\xa6tte i stand. Efter at have vurderet sagen indstillede Det S\xc3\xa6rlige Bygningssyn i 2001 m\xc3\xa5lerhuset og den ene gasbeholder til fredning. Sagen blev imidlertid anket af kommunen til milj\xc3\xb8ministeren, Svend Auken, der aldrig n\xc3\xa5ede at afg\xc3\xb8re sagen, idet der blev udskrevet folketingsvalg i efter\xc3\xa5ret 2001._NEWLINE_Da den ny regering kom til blev bygningsbevaringens ressortomr\xc3\xa5de flyttet til den nye Kulturarvsstyrelse, som Brian Mikkelsen blev minister for. Han arvede s\xc3\xa5ledes sagen og underkendte sagkundskabens afg\xc3\xb8relse, idet han droppede fredningen af gasbeholderen. M\xc3\xa5lerhuset blev dog fredet og er nu eneste levn af gasv\xc3\xa6rket i den nye bydel, der rejser sig i Flintholm, eftersom kommunen i 2002 vedtog en lokalplan, der muliggjorde nedrivning af de to beholdere._NEWLINE_Nu er der et sted kaldet La Libert\xc3\xa0, som er en italiensk restaurant'